《送王季裴往行在》
宋代·周孚

子家本南燕，我籍亦东鲁。天涯两沦落，迁徙无定所。

一朝闻剥啄，三岁想眉宇。跫然转蓬地，剩欲相就语。

风帆不贷人，索别遽如许。子才于用多，蓄眼吾未睹。

布衣诸生耳，而乃中健武。恢恢猎德网，取士倍于古。

韩间宁负秦，晋材仍用楚。由余初不弃，况子自中土。

匆匆一杯酒，吾为子起舞。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。